Raġel iweġġa' gravi wara waqa' minn għoli f'Birżebbuġa Raġel sofra xi ġrieħi wara li lbieraħ għall-ħabta tal-5:30 p.m kien involut f'inċident li seħħ fiż-żona magħrufa bħala Xrobb l-Għaġin. Il-Pulizija marret minnufih fuq il-post indikat u mill-ewwel stħarriġ irriżulta li kien hemm persuna li waqa' minn għoli. Kien għalhekk li ntalbet l-assistenza tal-Forzi Armati ta' Malta, kif ukoll ta' tim mediku mill-Isptar Mater Dei u membri tal-Protezzjoni Ċivili. Fil-post intbgħatet patrol boat u ħelikopter, bdiet l-operazzjoni ta' salvataġġ u r-raġel, li għandu 58 sena u residenti ż-Żurrieq, ittieħed l-Isptar Mater Dei għall-kura meħtieġa. Aktar tard, hu ġie ċċertifikat li weġġa' gravi. L-investigazzjonijiet tal-Pulizija għadhom għaddejjin.